訪張宣公書院
作者：趙汝譡
朝代：宋

paragraphs: 神龍翔慶霄，威鳳乘陽暉。
德隆昌運合，教薄英才衰。
聖武起王功，哲儒植邦基。
溫純州殿講，深切玉璪規。
賢軌寧遽傾，休風倏潜移。
巧緣一州將，輟此萬乘師。
退抱康世模，濟川舍其維。
收士雲麓深，會友雪嶽奇。
閔曾行獨顯，呂葛策未施。
絕響曠孰嗣，素編烟今垂。
永眷游習地，載瞻燕居儀。
駕言往城南，翻動湘中思。
景迫昧見道，登堂惘如遺。
方池秋泉清，脩徑晨露滋。
荷老莫採折，草荒欲芟治。
徘徊重撫事，詠歎空復辭。